DOI: 10.14457/tu.the.2022.1295
title: การศึกษาคุณภาพชีวิตของข้าราชการตำรวจในสังคมเมือง: กรณีศึกษาสำนักงานเลขานุการตำรวจแห่งชาติ

description: การค้นคว้าอิสระเรื่อง “การศึกษาคุณภาพชีวิตของข้าราชการตำรวจในสังคมเมือง กรณีศึกษาสำนักงานเลขานุการตำรวจแห่งชาติ” มีวัตถุประสงค์เพื่อศึกษาคุณภาพชีวิตของข้าราชการตำรวจในสังคมเมืองสังกัดสำนักงานเลขานุการตำรวจแห่งชาติ ศึกษาปัจจัยใดที่ส่งผลต่อคุณภาพชีวิตของข้าราชการตำรวจ และเสนอแนะแนวทางในการพัฒนาแผนในการส่งเสริมคุณภาพชีวิตของข้าราชการตำรวจสังกัดสำนักงานเลขานุการตำรวจแห่งชาติให้ดียิ่งขึ้น การศึกษานี้เป็นการวิจัยแบบผสม (Mixed methods research) โดยใช้วิธีวิจัยเชิงปริมาณ (Quantitative research) และวิธีวิจัยเชิงคุณภาพ (Qualitative research) โดยเก็บข้อมูลเชิงปริมาณจากกลุ่มประชากรทั้งหมด คือ ข้าราชการตำรวจสำนักงานเลขานุการตำรวจแห่งชาติ จำนวน 86 นาย โดยสถิติที่ใช้ในการเก็บข้อมูล คือ ค่าความถี่ ค่าคะแนนเฉลี่ย ค่าร้อยละ ส่วนเบี่ยงเบนมาตรฐาน และค่าสัมประสิทธิ์สหสัมพันธ์ และเก็บข้อมูลวิจัยเชิงคุณภาพโดยการสัมภาษณ์แบบเจาะจง (Purposive sampling) 4 ท่าน แบ่งเป็นระดับชั้นสัญญาบัตร 2 นาย และชั้นประทวนอีก 2 นายผลการศึกษาพบว่า1.เจ้าหน้าที่ตำรวจสำนักงานเลขานุการตำรวจแห่งชาติ จำนวน 86 นาย มีระดับชั้นยศส่วนใหญ่ เป็นข้าราชการระดับสัญญาบัตรซึ่งมีจำนวน 60 นาย คิดเป็นร้อยละ 69.8 ประชากรส่วนใหญ่ มีรายได้อยู่ที่ 10,000 – 20,000 บาท 2.คุณภาพชีวิตของข้าราชการตำรวจ สังกัดสำนักงานเลขานุการตำรวจแห่งชาติ พบว่า โดยภาพรวมอยู่ในระดับที่เห็นด้วย ทั้งบริบทการใช้ชีวิตในสังคมเมืองกับความสัมพันธ์คุณภาพชีวิตของข้าราชการตำรวจสำนักงานเลขานุการตำรวจแห่งชาติ และปัจจัยสภาพแวดล้อมโดยรอบของสำนักงานเลขานุการตำรวจแห่งชาติกับความสัมพันธ์คุณภาพชีวิตของข้าราชการตำรวจสำนักงานเลขานุการตำรวจแห่งชาติ เมื่อพิจารณาผลเป็นรายด้านพบว่า ปัจจัยบริบทการใช้ชีวิตในสังคมเมืองกับความสัมพันธ์คุณภาพชีวิตของข้าราชการตำรวจสำนักงานเลขานุการตำรวจแห่งชาติ ด้านการเดินทางมาทำงาน ข้อที่มีค่าเฉลี่ยมากที่สุดคือ สวัสดิการรถไฟฟ้า BTS และรถไฟฟ้าใต้ดิน MRT ช่วยลดภาระค่าใช้จ่ายในการเดินทางระหว่างที่พักกับที่ทำงาน ในส่วนของด้าน ค่าครองชีพ ข้อที่มีค่าเฉลี่ยมากที่สุดคือ ท่านสามารถบริหารจัดการเงินเดือนในการดำรงชีวิตในแต่ละเดือนได้ ปัจจัยสภาพแวดล้อมโดยรอบ ของสำนักงานเลขานุการตำรวจแห่งชาติกับความสัมพันธ์คุณภาพชีวิตของข้าราชการตำรวจสำนักงานเลขานุการตำรวจแห่งชาติ ด้านนโยบาย พบว่า โดยภาพรวมอยู่ในระดับที่เห็นด้วยปานกลาง ข้อที่มีค่าเฉลี่ยมากที่สุดคือ องค์กรของท่านมีนโยบายสนับสนุนความเป็นอยู่ให้คนในองค์กร มีคุณภาพชีวิตที่ดีขึ้น ด้านเงินเดือนและสวัสดิการ ข้อที่มีค่าเฉลี่ยมากที่สุดคือ ท่านได้รับค่าตอบแทนล่วงเวลา อย่างเหมาะสม ด้านความสัมพันธ์กับผู้บังคับบัญชา ข้อที่มีค่าเฉลี่ยมากที่สุด คือ ท่านสามารถพูดคุยปรึกษาผู้บังคับบัญชาได้อย่างสบายใจ ด้านความสัมพันธ์กับเพื่อนร่วมงาน ข้อที่มีค่าเฉลี่ยมากที่สุดคือ ท่านและเพื่อนร่วมงานมีความสัมพันธ์ที่ดีต่อกัน ช่วยเหลือกันจนงานประสบผลสำเร็จ ด้านลักษณะงาน ข้อที่มีค่าเฉลี่ยมากที่สุดคือ ท่านสามารถแบ่งเวลาระหว่างการทำงานกับเวลาให้ครอบครัวได้อย่างเหมาะสม ด้านร่างกาย ข้อที่มีค่าเฉลี่ยมากที่สุดคือ งานของท่านไม่รบกวนเวลาพักผ่อนส่วนตัวของท่าน ด้านจิตใจ ข้อที่มีค่าเฉลี่ยมากที่สุดคือ ท่านรู้สึกผูกพันต่อเพื่อนร่วมงาน ด้านความสัมพันธ์ทางสังคม ข้อที่มีค่าเฉลี่ยมากที่สุดคือ ที่ทำงานของท่านมักให้ความสำคัญร่วมแสดงความยินดีกับท่านในวันสำคัญต่าง และด้านสุดท้าย ด้านสิ่งแวดล้อม ข้อที่มีค่าเฉลี่ยมากที่สุด คือ ที่ทำงานของท่านมีอุปกรณ์การทำงานอย่างเพียงพอ3.ข้อเสนอแนะเชิงนโยบาย จากการวิเคราะห์ผลการศึกษาคุณภาพชีวิตในสังคมเมืองของข้าราชการตำรวจสำนักงานเลขานุการตำรวจแห่งชาติ พบว่า ข้าราชการตำรวจสังกัดสำนักงานเลขานุการตำรวจแห่งชาติมีการบริหารจัดการด้านการเงินที่ดีอยู่แล้ว อีกทั้งยังมีการใช้สวัสดิการของทางสำนักงานตำรวจแห่งชาติมอบให้ทำให้ช่วยลดทอนค่าใช้จ่ายได้เป็นจำนวนมาก แต่ก็ยังมีปัญหา ในส่วนของเงินค่าทำงานล่วงเวลาที่ออกไม่ตรงเวลา บางเดือนเป็นตกเบิก ทำให้การบริหารจัดการเงินอาจจะลำบากขึ้น